12 børn. Så mange skal i løbet af den kommende uge indskrive sig og indbetale depositum til Frederikshavn Friskole for at projektet bliver til noget. Det er de barske realiteter for friskolen i Frederikshavn, der er opstået i kølvandet på kommunens lukning af tre byskoler i Frederikshavn og opstarten på kæmpeskolen Nordstjerneskolen. - Det har vist sig at være lidt sværere end vi havde forventet ud fra den massive opbakning, vi har fået på Facebook, mail og alle andre steder, vi har været ude, fortæller Morten Sønderskov, der er bestyrelsesmedlem i friskolen. - Folk står og siger: "Vi vil egentlig gerne se det i drift, før vi sender vores børn i skole her" Den er svær, for vi er nødt til at starte et sted, siger Morten Sønderskov videre. Frederikshavn Friskole har alle godkendelser i hus, men mangler altså stadig bindende tilkendegivelser fra forældre, der vil lade deres børn indskrive på skolen. Søndag havde skolen 18 elever indskrevet, men 30 er grænsen for at projektet kan realiseres, og når man ikke målet, så bliver friskolen ikke til noget. Derfor holdt friskolen søndag åbent hus for interesserede forældre og børn, og stemningen omkring det nye projekt var positiv. - Jeg vil ikke love noget, men vi har den store kommunale skole, som vi et eller andet sted ved, at vi ikke bryder os om - for at sige det mildt - og så tænker vi, at her kan det kun være bedre, siger Marlene Corydon, der sammen med sin mand René og deres datter var til åbent hus.

Referat:
Et friskoleprojekt i Frederikshavn kan strande før det overhovedet er kommet fra land. Forældrene, der skal sende deres børn i den nye skole, er nemlig tilbageholdne.